ผลการประชุมรัฐมนตรีว่าการกระทรวงการคลังเอเปค ครั้งที่ 28 คาดเศรษฐกิจโลกขยายตัวร้อยละ 5.9
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า ในวันนี้ (22 ต.ค. 64) นายอาคม เติมพิทยาไพสิฐ รัฐมนตรีว่าการกระทรวงการคลังในฐานะหัวหน้าคณะผู้แทนไทย ได้เข้าร่วมการประชุมรัฐมนตรีว่าการกระทรวงการคลังเอเปค ครั้งที่ 28 ผ่านสื่ออิเล็กทรอนิกส์ ซึ่งการหารือที่สำคัญคือ การฟื้นตัวทางเศรษฐกิจ โดย IMF คาดว่าเศรษฐกิจโลกในปีนี้ จะขยายตัวที่ร้อยละ 5.9 รวมถึงหารือเกี่ยวกับการรับมือกับโควิด-19 โดยที่ประชุมสนับสนุนให้ดำเนินนโยบายการเงิน การคลัง การปฏิรูปเชิงโครงสร้าง สนับสนุนความร่วมมือพหุภาคี เพื่อรับมือกับผลกระทบและการใช้นโยบายการคลังและการบริหารงบประมาณเพื่อรับมือกับความท้าทาย โดยที่ประชุมเน้นย้ำถึงบทบาทของการดำเนินนโยบายดังกล่าว เนื่องจากมีส่วนช่วยในการรักษาระดับการจ้างงาน รักษาระดับการบริโภค ส่งเสริมให้สามารถเข้าถึงบริการสาธารณะและช่วยเหลือกลุ่มเปราะบางได้ นอกจากนี้ ที่ประชุมยังตระหนักถึงความสำคัญของความโปร่งใสทางการคลัง ความมีประสิทธิภาพของการจัดสรรและใช้จ่ายงบประมาณด้วยโอกาสนี้ รัฐมนตรีว่าการกระทรวงการคลัง ได้แลกเปลี่ยนประสบการณ์ของประเทศไทยเกี่ยวกับมาตรการในการรับมือกับโควิด-19 ว่า รัฐบาลได้มีการดำเนินการอย่างทันที เพื่อควบคุมการแพร่ระบาด ควบคู่กับการขับเคลื่อนเศรษฐกิจผ่านการใช้มาตรการการเงินการคลัง อาทิ โครงการให้เงินช่วยเหลือเยียวยามาตรการให้สินเชื่อดอกเบี้ยต่ำ โครงการค้ำประกันสินเชื่อ มาตรการพักชำระหนี้และการดำเนินมาตรการสนับสนุนต่างๆ เป็นต้นในส่วนของภาคการคลังของไทย ในปัจจุบันยังมีความมั่นคงและมีเสถียรภาพ โดยรัฐบาลยังมีสภาพคล่องเพียงพอต่อการดำเนินนโยบายต่างๆ เพื่อบรรเทาผลกระทบ พร้อมเพิ่มศักยภาพทางการคลังด้วยการปฏิรูปการจัดเก็บรายได้ การปรับเปลี่ยนการจัดสรรงบประมาณและการบริหารหนี้สาธารณะอย่างมีภูมิคุ้มกัน นอกจากนี้ ประเทศไทยยินดีที่จะสานต่อประเด็นริเริ่มของนิวซีแลนด์ในการเป็นเจ้าภาพเอเปคของไทยในปี 2565 โดยกรอบ APEC FMP ในปีหน้านั้นจะให้ความสำคัญกับการสร้างภูมิภาคเอเปคในบริบทโลกหลังโควิด-19 ที่มุ่งเน้นการนำเทคโนโลยีดิจิทัลเพื่อมุ่งสู่การเป็นสังคมดิจิทัลและการเงินอย่างยั่งยืน